與李紹祖劉文潛飲酒
作者：晁公遡
朝代：宋

paragraphs: 劉子我所敬，未嘗言囁嚅。
李子我所畏，氣豪才有餘。
自昔得二子，重之比璠璵。
喜今至是邦，乃與二子俱。
劉子忽告行，具舟下東吳。
念欲相挽留，佐我治文書。
天台望其來，交章滿公車。
李子復繼往，刺史親題輿。
似云日延佇，正此州家須。
二子古益友，終歲可與居。
一朝捨我去，別淚濕襟裾。